Un cetăţean turc, în vârstă de 53 de ani, este cercetat penal după ce a încercat să introducă în România, prin Punctul de Trecere a Frontierei Giurgiu, parfumuri posibil contrafăcute, în valoare de aproximativ 400.000 de lei, ascunse într-un camion ce transporta produse de igienă din Turcia pentru România.
"Astăzi, în Punctul de Trecere a Frontierei Giurgiu, s-a prezentat pentru a intra în ţară, un cetăţean turc, în vârstă de 53 de ani, la volanul unui autocamion care transporta, conform documentelor de însoţire a mărfii, produse de igienă din Turcia pentru România. Cu ocazia efectuării controlului asupra mijlocului de transport, poliţiştii de frontieră giurgiuveni au descoperit în interiorul remorcii, printre bunurile transportate, 1.863 de articole de parfumerie care purtau însemnele unor mărci cunoscute şi erau susceptibile a fi contrafăcute", se arată într-un comunicat de presă, transmis vineri de Poliţia de Frontieră, potrivit Agerpres.
Bunurile, în valoare de aproximativ 400.000 lei dacă ar fi fost comercializate ca produse de marcă, au fost ridicate în vederea continuării cercetărilor.
Faţă de şoferul turc se efectuează cercetări penale pentru săvârşirea infracţiunii de punere în circulaţie a unui produs purtând o marcă identică sau similară cu o marcă înregistrată pentru produse identice sau similare şi care îl prejudiciază pe titularul mărcii înregistrate, urmând ca la finalizarea acestora să fie propuse soluţii legale prin unitatea de parchet, mai precizează sursa citată.